Dňa 1. júna 2021 nadobudlo účinnosť rozhodnutie Rady (EÚ, Euratom) 2020/2053 zo 14. decembra 2020 o systéme vlastných zdrojov. Uplatňuje sa so spätnou účinnosťou od 1. januára 2021. Strop vlastných zdrojov pre platobné rozpočtové prostriedky je stanovený na 2,00 % súčtu HND všetkých členských štátov. Z toho 0,60 percentuálneho bodu predstavuje dočasné zvýšenie výlučne na účely pokrytia všetkých záväzkov vyplývajúcich z Nástroja Európskej únie na obnovu.

V súlade s článkom 4 ods. 4 nariadenia o VFR a bez toho, aby boli dotknuté články 6 a 7 uvedeného nariadenia, sa v súvislosti s dotknutým rokom nevykonávajú žiadne ďalšie technické úpravy, a to ani počas daného roka, ani formou následných korekcií počas nasledujúcich rokov.

Príjmy z pokút uložených podľa nariadení Rady (ES) č. 1/2003 a (ES) č. 139/2004 zahrnuté do rozpočtu na rok 2020 predstavujú 260 mil. EUR (240 mil. EUR v cenách roku 2018), čo je suma nachádzajúca sa pod minimálnou prahovou hodnotou 1 500 mil. EUR v cenách roku 2018. Minimálna prahová hodnota preto stanovuje celkový objem úpravy na rok 2022 v cenách roku 2018.

Členské štáty mali Komisii predložiť oznámenia o presune do 19. februára 2021. Výsledok bol stanovený v delegovanom nariadení Komisie C(2021)2486.

Osobitné nástroje sú k dispozícii mimo stropov výdavkov viacročného finančného rámca na roky 2021 – 2027. Cieľom týchto nástrojov je zabezpečiť rýchlu reakciu na mimoriadne alebo nepredvídané udalosti a v rámci určitých limitov stanovených v nariadení o VFR poskytnúť istú flexibilitu nad rámec schválených výdavkových stropov.

3.1.Tematické osobitné nástroje

3.1.1.Európsky fond na prispôsobenie sa globalizácii

Podľa článku 8 nariadenia o VFR sa môže Európsky fond na prispôsobenie sa globalizácii mobilizovať do maximálnej výšky 186 mil. EUR ročne v cenách roku 2018 alebo do výšky 201,3 mil. EUR v roku 2022 v bežných cenách. Nepoužité sumy z predchádzajúceho roka nemožno preniesť.

V nasledujúcej tabuľke sú uvedené podrobnosti o ročnej dostupnosti Európskeho fondu na prispôsobenie sa globalizácii. O mobilizácii sa bude informovať za celý predchádzajúci rok od roku 2022.

Európsky fond na prispôsobenie sa globalizácii (EGF) v mil. EUR 2021 2022 2023 2024 2025 2026 2027 Spolu Ročné sumy v cenách roku 2018 186 186 186 186 186 186 186 1 302,0 Ročné sumy v bežných cenách 197,4 201,3 205,4 209,5 213,7 217,9 222,3 1467,4

3.1.2.Rezerva na solidaritu a núdzovú pomoc

Podľa článku 9 nariadenia o VFR sa môže rezerva na solidaritu a núdzovú pomoc mobilizovať do maximálnej výšky 1 200 mil. EUR ročne v cenách roku 2018 alebo do výšky 1 298,9 mil. EUR v roku 2022 v bežných cenách. Nepoužitá časť sumy prostriedkov z predchádzajúceho roka sa môže preniesť do nasledujúceho roka.

Suma 47 981 598 EUR z Fondu solidarity EÚ, ktorá zostala na konci roka 2020 nepoužitá, sa preniesla z roku 2020 do roku 2021.

V nasledujúcej tabuľke sú uvedené podrobnosti o ročnej dostupnosti rezervy na solidaritu a núdzovú pomoc. O mobilizácii sa bude informovať za celý predchádzajúci rok od roku 2022.

Rezerva na solidaritu a núdzovú pomoc (SEAR) v mil. EUR 2021 2022 2023 2024 2025 2026 2027 Spolu Ročné sumy v cenách roku 2018 1 200 1 200 1 200 1 200 1 200 1 200 1 200 8400,0 Ročné sumy v bežných cenách 1 273,4 1 298,9 1324,9 1 351,4 1 378,4 1 406,0 1 434,1 9467,2 Prenesené z predchádzajúceho roku 48,0

3.1.3.Pobrexitová adaptačná rezerva

Podľa článku 10 nariadenia o VFR sa pobrexitová adaptačná rezerva môže v období 2021 – 2027 mobilizovať v celkovej výške 5 000 mil. EUR v cenách roku 2018 za predpokladu, že spĺňa podmienky stanovené v príslušnom nástroji. Suma sa zahrnie do rozpočtu ako rezerva.

Profil ročných súm pre pobrexitovú adaptačnú rezervu sa stanoví v príslušnom základnom akte. Komisia 25. decembra 2020 predložila návrh nariadenia, ktorým sa stanovuje pobrexitová adaptačná rezerva s nasledujúcim ročným profilom prideľovania celkovej sumy viazaných rozpočtových prostriedkov:



Pobrexitová adaptačná rezerva v mil. EUR 2021 2022 2023 2024 2025 Spolu Ročné sumy v cenách roku 2018 4 000,0 0,0 0,0 1 000,0 0,0 5 000,0 Ročné sumy v bežných cenách 4 244,8 0,0 0,0 1 126,2 0,0 5 371,0

Ak by konečná dohoda o nariadení o pobrexitovej adaptačnej rezerve obsahovala iný ročný profil, tieto informácie sa aktualizujú v technickej úprave na rok 2023.

3.2.Netematické osobitné nástroje

3.2.1.Nástroj jednotnej rezervy

V súlade s článkom 4 ods. 1 písm. c) nariadenia o VFR sa v technickej úprave oznámi suma, ktorá je k dispozícii vo viazaných rozpočtových prostriedkoch v rámci nástroja jednotnej rezervy, ako sa uvádza v článku 11 ods. 1 prvom pododseku písm. a). Zatiaľ nie je k dispozícii žiadna suma na rok 2021. Výpočet sa po prvýkrát uskutoční v roku 2022 (v technickej úprave na rok 2023).

Celková maximálna suma uvedená v článku 11 ods. 2 prvom pododseku písm. a) predstavuje 0,04 % HND EÚ, čo zodpovedá 5 968,9 mil. EUR v roku 2022.